पिता का आरोप- रेसलर्स और बृजभूषण के विवाद में हरियाणा के बाउंसर्स ने मारा
Bihar Toll Plaza Employee Murder Video Update; Balwant Singh Father On Haryana Bouncers Over Bjp Mp Brijbhushan Sharan Singh Support. बिहार में भोजपुर के टोल नाके पर तैनात उत्तर प्रदेश के एक व्यक्ति की पीट-पीटकर हत्या कर दी गई। बताया जा रहा है कि उसने 50 रुपए चुराए थे।
बिहार में भोजपुर के टोल नाके पर तैनात उत्तर प्रदेश के एक व्यक्ति की पीट-पीटकर हत्या कर दी गई। बताया जा रहा है कि उसने 50 रुपए चुराए थे। हालांकि मृतक बलवंत सिंह के पिता का दावा है कि उनके बेटे को नाके पर तैनात हरियाणा के बाउंसर्स ने मारा है। वह भी इसलिए, क्योंकि वह कुश्ती महासंघ के पूर्व अध्यक्ष और भाजपा सांसद बृजभूषण शरण सिंह के इलाके गोंडा का था और रेसलर्स के विवाद में बृजभूषण का पक्ष लेता था।
रेसलर्स-बृजभूषण शरण को लेकर बलवंत का विवाद हुआ था
इससे पहले मृत युवक के भतीजे दिलीप कुमार सिंह ने भी कहा था कि 4-5 दिन पहले बलवंत और बाउंसर्स के बीच रेसलर्स को लेकर विवाद हुआ था। बलवंत ने मुझे इसके बारे में बताया था। उन लोगों ने पूरी प्लानिंग के तहत चोरी का आरोप लगाया और मारपीट की।
कर्मचारी बलवंत सिंह यूपी का रहने वाला था और भोजपुर के कुल्हड़ीया टोल प्लाजा पर काम करता था। ये टोल प्लाजा हरियाणा की रणछोड़ इंफ्रा डेवलपर्स प्राइवेट लिमिटेड कंपनी का है।
पिटाई का वीडियो भी सामने आया 
बलवंत की पिटाई का एक वीडियो भी सामने आया है, जिसमें 6-7 लोग बलवंत को लात-घूंसों से पीटते नजर आ रहे हैं। इनमें टोल प्लाजा पर काम करने वाले और कुछ बाउंसर्स दिखाई दे रहे हैं। मार-मार के झाड़ू उसके शरीर पर तोड़ दिया गया। इस दौरान बलवंत रहम की भीख मांगता नजर आ रहा है। कभी वो उन लोगों के पैर पकड़ता, कभी हाथ जोड़कर छोड़ने की मिन्नतें करता।
भोजपुर में मॉब लिंचिंग की तस्वीरें देखिए....
टोल प्लाजा से पैसे चोरी का लगाया आरोप
बताया जा रहा है कि हरियाणा के बाउंसर्स और बलवंत के बीच अक्सर विवाद होता था। इसी दौरान टोल प्लाजा से पैसे चोरी का मामला सामने आया। ये आरोप बलवंत पर लगा। बाउंसर्स को मौका मिल गया। टोल प्लाजा से 50 रुपए चुराने के आरोप में उसे पीटा गया। वीडियो में मारने वाले बलवंत से उसके साथी का नाम पूछ रहे हैं, जबकि बलवंत बार-बार कह रहा है- भैया छोड़ दीजिए, भैया छोड़ दीजिए।
बलवंत को बेरहमी से पीटने के बाद आरोपियों ने उसे अधमरी हालत में ट्रेन में फेंक दिया। मानकपुर स्टेशन पर ट्रेन के पहुंचते ही वह गिर पड़ा। रेलवे सुरक्षा बल ने युवक को अस्पताल में भर्ती कराया, जहां आधे घंटे इलाज के बाद उसकी मौत हो गई। पिटाई का वीडियो शनिवार का बताया जा रहा है।
रहम की भीख मांगता रहा बलवंत
बलवंत सिंह (35) उत्तर प्रदेश के गोंडा जिले के कटरा बाजार थाना क्षेत्र के मनकापुर गांव निवासी सूर्य नारायण सिंह का बेटा था। वो छह महीने से कुल्हड़ीया टोल प्लाजा पर कार्यरत था। एक दिन पहले ही वाहनों से वसूली कर पैसे रखने के आरोप में टोल प्लाजा कर्मी और बाउंसर उसे एक होटल की छत पर ले गए और उसकी बेरहमी से पिटाई की गई।
अंतिम संस्कार के लिए ले जा रहे थे परिजन, फिर सामने आया VIDEO
बलवंत की मौत के बाद परिजन अंतिम संस्कार करने जा ही रहे थे, इसी बीच पिटाई का एक वीडियो वायरल हुआ। वायरल वीडियो को संज्ञान में लेते हुए गोंडा पुलिस हरकत में आई। कटरा बाजार पुलिस आनन-फानन में बलवंत के घर पहुंची और उसके शव को पोस्टमॉर्टम के लिए भेजा।
पुलिस का कहना है कि आरोपियों की पहचान कर आगे की कार्रवाई की जाएगी। वायरल वीडियो में पिटाई करने वाले कर्मियों और बाउंसर की पहचान हरियाणा के रोहतक के रहने वाले अभिमन्यु शर्मा, सुनील जाखर, सुमित, विक्रम कौशिक जबकि यूपी के रहने वाले ज्ञानेंद्र सिंह, सागर, गोलू के रूप में हुई है ।
मामले की जांच की जा रही है- एसपी
भोजपुर के पुलिस अधीक्षक प्रमोद कुमार ने बताया कि टोल प्लाजा स्टाफ को उसके ही साथियों ने पीटा है। चोरी का आरोप लगाकर पीटने का वीडियो वायरल हुआ है। पुलिस केस दर्ज कर जांच कर रही है।
पोल में हिस्सा लेकर खबर पर अपनी राय दीजिए...
